Elevul Colegiului Național "Dragoș Vodă" Câmpulung Moldovenesc Teodor Cârloanţă s-a calificat la faza națională a Olimpiadei de Biologie, obținând punctaj absolut - 100 - la etapa județeană, cea care a desemnat componența lotului sucevean.
Adolescentul a bifat și în anii trecuți o serie de performanțe remarcabile, culminând în 2023 cu participarea la faza internațională a Olimpiadei de Biologie, desfășurată în Dubai, după o selecție riguroasă la nivel național.
"În lotul României au fost admiși primii patru elevi, cei mai buni din țară, aleși după promovarea examenelor de selecție. Seriozitatea, munca, perseverența, dar și susținerea familiei și a întregului colectiv didactic al Colegiului Național <Dragoș Vodă> au contribuit la succesul istoric al lui Teodor. Felicitări și mult succes la etapa națională a olimpiadei!", au transmis reprezentanții liceului câmpulungean.
- 80% cunoștințe, 15% atenție și 5% noroc
Teodor este elev într-a XII-a, la clasa de matematică – informatică, fiind pregătit de prof. Daniela Zancu.
Cu toate că în acest an programul său este mai încărcat având în vedere examenul de bacalaureat care se apropie, Tudor mărturisește că își dorește să facă parte din lotul României de la Olimpiada Internațională.
"Chiar și cu experiența pe care am acumulat-o până acum, am avut emoții la județeană, deși mai puține ca în ceilalți ani, recunosc.
În aceste competiții sunt importante cunoștințele, desigur, dar e nevoie și de atenție sporită, concentrare. Cred ca 80% reprezintă cunoștințele, 15% atenția și 5% norocul.
Cât privește perioada următoare, cu tot stresul care apare odată cu examenul de bacalaureat, îmi doresc ca și în acest an să mă calific la etapa internațională. Nu este imposibil. Îmi doresc să mă calific în lotul lărgit, ulterior în lotul restrâns, asta dacă voi putea parcurge întreaga materie, pentru că vorbim de un volum imens, cursuri de mii de pagini de parcurs și de înțeles.
Regulamentul Olimpiadei îmi permite ca, datorită rezultatului meu din 2023, să susțin testarea pentru a intra în lotul lărgit din acest an, indiferent de rezultatul pe care îl voi avea", a menționat Teodor.
Cel mai probabil, din toamnă, Teodor va fi student al Universității de Medicină și Farmacie "Carol Davila" București, unde figurează deja pe lista admișilor.
Teodor mai are trei frați, Ioana, din clasa I, Andrei, din clasa a V-a, și Ștefan, din clasa a IX-a, la Colegiul Național Militar Câmpulung, acesta din urmă având mari șanse de a fi cooptat, alături de fratele său mai mare, în lotul care va reprezenta județul Suceava la Naționala de Biologie.
Olimpiada Națională de Biologie va fie găzduită de municipiul Sibiu, la finele lunii aprilie. La Națională, elevii vor avea două probe, una teoretică și una practică.